Sarah Sjöström

**Sarah Fredrika Sjöström** (s. 17. elokuuta 1993) on ruotsalainen uimari, joka on voittanut kolme olympiakultaa, 14 maailmanmestaruutta pitkällä ja kuusi lyhyellä radalla sekä 17 Euroopan-mestaruutta pitkällä ja 12 lyhyellä radalla. Hän edustaa seuratasolla Södertörns SS -seuraa. Häntä valmentaa englantilainen Carl Jenner.

## Vuodet 2008–2012

Sjöström voitti 100 metrin perhosuinnin Euroopan-mestaruuden 14-vuotiaana Eindhovenissa 2008 ajalla 58,44. Välierissä hän ui Ruotsin ennätyksen 58,38. Lisäksi hän kuului neljänneksi sijoittuneeseen Ruotsin 4&nbsp;×&nbsp;100&nbsp;metrin sekauintiviestijoukkueeseen. Pekingin olympialaisissa hän karsiutui 100&nbsp;metrin perhos- ja selkäuinnin alkuerissä. 4&nbsp;×&nbsp;100&nbsp;metrin sekauintiviestissä Ruotsi hylättiin loppukilpailussa. Rijekan lyhyen radan EM-kilpailuissa 2008 hän sai hopeaa 4&nbsp;×&nbsp;50&nbsp;metrin vapaauintiviestissä.

Sjöström voitti 100 metrin perhosuinnin maailmanmestaruuden Roomassa 2009 maailmanennätysajalla 56,06. Hän teki jo välierissä maailmanennätyksen 56,44, joka rikkoi Inge de Bruijnin Sydneyn olympialaisissa 2000 tekemän entisen ennätyksen 0,17 sekunnilla. Hän sijoittui lisäksi kuudenneksi 50&nbsp;metrin perhosuinnissa ja Ruotsin joukkueen jäsenenä viidenneksi 4×100&nbsp;metrin vapaauintiviestissä. Saman vuoden Istanbulin lyhyen radan EM-kilpailuissa hän sai hopeaa 4&nbsp;×&nbsp;50&nbsp;metrin vapaa- ja sekauintiviesteissä. Budapestin pitkän radan EM-kilpailuissa 2010 hän voitti 100 metrin perhosuinnin Euroopan-mestaruuden ajalla 57,32 sekä sai hopeaa 4&nbsp;×&nbsp;100 metrin sekauintiviestissä ja pronssia 4&nbsp;×&nbsp;100 metrin vapaauintiviestissä. Shanghain MM-kilpailuissa 2011 hän oli neljäs 200 metrin vapaauinnissa sekä 50 ja 100 metrin perhosuinnissa.  

Sjöström voitti Debrecenin pitkän radan EM-kilpailuissa 2012 kultaa 100 metrin vapaauinnissa ajalla 53,61 ja 50 metrin perhosuinnissa ajalla 25,64 sekä sai hopeaa 4&nbsp;×&nbsp;100 metrin vapaauintiviestissä. Lontoon olympialaisissa hän sijoittui 100 metrin perhosuinnissa neljänneksi sekä karsiutui 50, 100 ja 200 metrin vapaauinnin välierissä. 4&nbsp;×&nbsp;100 metrin vapaauintiviestissä Ruotsi hylättiin loppukilpailussa.

## Vuodet 2013–2016

Barcelonan MM-kilpailuissa 2013 Sjöström voitti kultaa 100 metrin perhosuinnissa ajalla 56,53. Lisäksi hän sai hopeaa 100 metrin vapaauinnissa ajalla 52,89 sekä sijoittui neljänneksi 50 ja 200 metrin vapaauinneissa ja  4&nbsp;×&nbsp;100&nbsp;metrin vapaauintiviestissä. Saman vuoden lyhyen radan EM-kilpailuissa Herningissä hän voitti kultaa 50 metrin perhosuinnissa ajalla 24,90 ja 100 metrin perhosuinnissa ajalla 55,78, sai hopeaa 50 ja 100 metrin vapaauinneissa ja 4&nbsp;×&nbsp;50&nbsp;metrin vapaauintiviestissä sekä pronssia 4&nbsp;×&nbsp;50&nbsp;metrin sekauintiviestissä.

Ruotsin mestaruuskilpailuissa heinäkuussa 2014 Sjöström teki 50 metrin perhosuinnin maailmanennätyksen ajalla 24,43. Saman vuoden Berliinin pitkän radan EM-kilpailuissa hän voitti kultaa 100 metrin vapaauinnissa ajalla 52,67, 50 metrin perhosuinnissa ajalla 24,98 ja 4&nbsp;×&nbsp;100&nbsp;metrin vapaauintiviestissä. Lisäksi hän sai hopeaa 50 metrin vapaauinnissa, 100 metrin perhosuinnissa sekä 4&nbsp;×&nbsp;200&nbsp;metrin vapaa- ja 4&nbsp;×&nbsp;100&nbsp;metrin sekauintiviesteissä.

Sjöström voitti Dohassa 2014 lyhyen radan maailmanmestaruuden 200 metrin vapaauinnissa (ajalla 1.50,78), 50 metrin perhosuinnissa (24,58) ja 100 metrin perhosuinnissa (54,61) sekä sijoittui toiseksi 100 metrin vapaauinnissa. Kazanin MM-kilpailuissa 2015 hän sai kultaa 50 metrin perhosuinnissa ajalla 24,96 ja 100 metrin perhosuinnissa ajalla 55,64, hopeaa 100 metrin vapaauinnissa ajalla 52,70 ja naisten 4&nbsp;×&nbsp;100&nbsp;metrin sekauintiviestissä sekä pronssia 50 metrin vapaauinnissa ajalla 24,31. Netanyan lyhyen radan EM-kilpailuissa 2015 hän voitti 100 metrin vapaauinnin ajalla 51,37, 50 metrin perhosuinnin ajalla 24,58 ja 100 metrin perhosuinnin ajalla 55,03. Lisäksi hän sai hopeaa 50 metrin vapaauinnissa ja 4&nbsp;×&nbsp;50&nbsp;metrin sekauintiviestissä.

Sjöström voitti Lontoossa 2016 Euroopan-mestaruuden 100 metrin vapaauinnissa ajalla 52,82, 50 metrin perhosuinnissa ajalla 24,99 ja 100 metrin perhosuinnissa ajalla 55,89. Lisäksi hän sai pronssia 4&nbsp;×&nbsp;100&nbsp;metrin vapaauintiviestissä. Hän saavutti saman vuoden Rio de Janeiron olympialaisissa kultaa 100 metrin perhosuinnissa maailmanennätysajalla 55,48, hopeaa 200 metrin vapaauinnissa ajalla 1.54,08 ja pronssia 100 metrin vapaauinnissa ajalla 52,99. 50 metrin vapaauinnissa hän karsiutui välierissä. Hän sijoittui Ruotsin joukkueessa viidenneksi sekä 4&nbsp;×&nbsp;100&nbsp;että 4&nbsp;×&nbsp;200&nbsp;metrin vapaauintiviesteissä.

## Olympiavoiton jälkeen edelleen huipulla

Sjöström saavutti Budapestin MM-kilpailuissa 2017 kultaa 50 metrin vapaauinnissa ajalla 23,69 (välierissä maailmanennätys 23,67), 50 metrin perhosuinnissa ajalla 24,60 ja 100 metrin perhosuinnissa ajalla 55,53 sekä hopeaa 100 metrin vapaauinnissa ajalla 52,31.. Lisäksi hän teki 4&nbsp;×&nbsp;100&nbsp;metrin vapaauintiviestin avausosuudella 100 metrin vapaauinnin maailmanennätyksen 51,71. Joulukuussa 2017 lyhyen radan EM-kilpailuissa Kööpenhaminassa hän voitti kultaa 50 metrin vapaauinnissa, 100 metrin perhosuinnissa ja 4&nbsp;×&nbsp;50 metrin sekauintiviestissä sekä hopeaa 100 metrin vapaauinnissa, 100 metrin sekauinnissa ja 4&nbsp;×&nbsp;50 metrin vapaauintiviestissä. Glasgow'n pitkän radan EM-kilpailuissa 2018 hän voitti kultaa 50 ja 100 metrin vapaauinnissa sekä samojen matkojen perhosuinnissa.

Sjöström saavutti Gwangjun MM-kilpailuissa 2019 kultaa 50 metrin perhosuinnissa ajalla 25,02, hopeaa 50 metrin vapaauinnissa ajalla 24,07 ja 100 metrin perhosuinnissa ajalla 56,22 sekä pronssia 100 metrin vapaauinnissa ajalla 52,46 ja 200 metrin vapaauinnissa ajalla 1.54,78. Kesälle 2021 siirretyissä Tokion olympialaisissa hän saavutti hopeaa 50 metrin vapaauinnissa; hän hävisi ajallaan 24,07 kultaa voittaneelle Australian Emma McKeonille 0,26 sekuntia. Saman vuoden Kazanin lyhyen radan EM-kilpailuissa hän saavutti kultaa 50 ja 100 metrin vapaa- ja perhosuinneissa, hopeaa 4&nbsp;×&nbsp;50&nbsp;metrin sekauintiviestissä sekä pronssia 100 metrin sekauinnissa. Saman vuoden Abu Dhabin lyhyen radan MM-kilpailuissa hän sai kultaa 50 metrin vapaauinnissa (23,08) sekä 4&nbsp;×&nbsp;50 ja 4&nbsp;×&nbsp;100&nbsp;metrin sekauintiviesteissä, hopeaa 100 metrin vapaauinnissa, 50 metrin perhosuinnissa ja 4&nbsp;×&nbsp;50&nbsp;metrin vapaauintiviestissä ja pronssia 4&nbsp;×&nbsp;100&nbsp;metrin vapaauintiviestissä

Sjöström voitti Budapestissa 2022 maailmanmestaruuden 50 metrin vapaauinnissa ajalla 23,98 ja 50 metrin perhosuinnissa ajalla 24,95. Lisäksi hän saavutti hopeaa 100 metrin vapaauinnissa. Samana kesänä käydyissä Rooman EM-kilpailuissa hän saavutti kultaa 50 metrin vapaauinnissa ajalla 23,91, 50 metrin perhosuinnissa ajalla 24,96 ja  4&nbsp;×&nbsp;100&nbsp;metrin sekauintiviestissä, hopeaa 4&nbsp;×&nbsp;100&nbsp;metrin vapaauintiviestissä sekä pronssia sekajoukkueiden 4&nbsp;×&nbsp;100&nbsp;metrin vapaauintiviestissä. Fukuokan MM-kilpailuissa 2023 hän voitti maailmanmestaruuden 50 metrin perhosuinnissa ajalla 24,77 ja 50 metrin vapaauinnissa ajalla 23,62. Välierissä hän teki maailmanennätyksen 23,61. Dohan MM-kilpailuissa 2024 hän saavutti kultaa 50 metrin vapaauinnissa ajalla 23,69 ja 50 metrin perhosuinnissa ajalla 24,63 sekä hopeaa 4&nbsp;×&nbsp;100&nbsp;metrin sekauintiviestissä. Pariisin olympialaisissa 2024 Sjöström voitti kultaa 50 metrin vapaauinnissa, jonka välierissä hän ui olympiaennätyksen 23,66, ja 100 metrin vapaauinnissa. Hän sijoittui 4&nbsp;×&nbsp;100&nbsp;metrin vapaauintiviestissä viidenneksi ja 4&nbsp;×&nbsp;100&nbsp;metrin sekauintiviestissä seitsemänneksi.

## Lähteet